છોડવાઓની એક વાર રોપી લીધા પછી કામ પૂરું નથી થતું. એનું ધ્યાન રાખવાની અને હંમેશાં સુંદર બનાવીને રાખવાની છોડને રોપનારની ફરજ છે. નિયમિત અને યોગ્ય પ્રમાણમાં છોડવાઓને પાણી પિવડાવવું, યોગ્ય સમયાંતરે સુકાયેલાં પાનની કાપણી કરતાં રહેવું તેમ જ ખાતર નાખવું. આ બધાં જ કામો છોડ વાવ્યા પછી ફરજિયાત અને મહત્વનાં બને છે. છોડને મેઇન્ટેઈન કરવાનું કામ સરળ નથી, પણ ઇન્ટરેસ્ટિંગ જરૂર છે. જો ગાર્ડનિંગ તમારો શોખ હશે તો આ કામ તમારા માટે એક લગન બની જશે. ટેરેસ પર પણ ગાર્ડન બનાવી શકાય. ત્યાં ગાર્ડન બનાવ્યા બાદ વધેલી જગ્યામાં જો શક્ય હોય તો લીલું ઘાસ ઉગાડીને આરામખુરસી, ડે બેડ કે ઝૂલો મુકાવી શકાય. એના પર બેસીને સનસેટ સાથે ચા માણવાની મજા આ ગરમીના દિવસોમાં અનેરી છે.